CELEX: 
Language: sl
Date: 2021-06-11 00:00:00
Title: DELEGIRANA UREDBA KOMISIJE (EU) …/… o spremembi Delegirane uredbe (EU) 2019/33 glede spremembe tradicionalnih izrazov v vinskem sektorju

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Delegirana uredba Komisije (EU) 2019/33 določa pravila o vlogi za zaščito, spremembo in preklic tradicionalnih izrazov v vinskem sektorju. Ta uredba temelji na pooblastilu za sprejemanje delegiranih in izvedbenih aktov o tradicionalnih izrazih, prenesenim na Komisijo z Uredbo (EU) št. 1308/2013, ki je razveljavila in nadomestila Uredbo (ES) št. 607/2009. Pri uskladitvi obstoječih pravil z novim pravnim okvirom je prišlo do izpusta postopkov za spremembo tradicionalnih izrazov. 
            
            
               2.POSVETOVANJA PRED SPREJETJEM AKTA
            
            
               Posvetovanje s strokovnjaki iz 27 držav članic je potekalo 9. februarja 2021 v strokovni skupini za skupno ureditev kmetijskih trgov – vino.
            
            
               Na tem sestanku so službe Komisije predstavile osnutek uredbe o spremembi pravila o postopkih za spremembo tradicionalnih izrazov. Strokovnjaki niso prispevali opažanj o njegovi vsebini in niso podali pripomb. 
            
            
               3.PRAVNI ELEMENTI DELEGIRANEGA AKTA
            
            
               Ta delegirana uredba vsebuje določbe, ki spreminjajo člen 34(1) Delegirane uredbe (EU) 2019/33 glede možnosti spremembe tradicionalnega izraza. Nekatere od teh možnosti za spremembo, ki so že obstajale v Uredbi (ES) št. 607/2009, so bile nenamerno izpuščene pri razveljavitvi Uredbe (EU) 2019/33.
            
            
               Sprememba člena 34(1) bo zlasti ponovno omogočila spremembo samega tradicionalnega izraza ter razširitev ali omejitev seznama vin z zaščiteno označbo porekla ali zaščiteno geografsko označbo, za katera se lahko uporablja tradicionalni izraz. Poleg tega bo ponovno uvedla prožnost, ki je bila prej odobrena proizvajalcem, da prilagodijo svoje proizvodne prakse spreminjajočim se okoljskim ali podnebnim razmeram.
            
            
               Da se zagotovi enaka obravnava vlog za spremembo tradicionalnega izraza, vloženih v skladu z Delegirano uredbo (EU) 2019/33, se ta uredba uporablja retroaktivno od 14. januarja 2019.
            
            
               DELEGIRANA UREDBA KOMISIJE (EU) …/…
            
            
               z dne 11.6.2021
            
            
               o spremembi Delegirane uredbe (EU) 2019/33 glede spremembe tradicionalnih izrazov v vinskem sektorju
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007
                  1
                ter zlasti člena 114 Uredbe,
            
            
               ob upoštevanju naslednjega:
            
            
               (1)Delegirana uredba Komisije (EU) 2019/33
                  2
               , ki je nadomestila in razveljavila Uredbo Komisije (ES) št. 607/2009
                  3
               , določa pravila, ki dopolnjujejo Uredbo (EU) št. 1308/2013 glede zaščite, preklica in spremembe tradicionalnih izrazov.
            
            
               (2)Člen 34 Delegirane uredbe (EU) 2019/33 določa, da lahko sprememba registriranega tradicionalnega izraza zadeva le elemente iz točk (b), (c) in (d) člena 26(1) navedene uredbe, ki se nanašajo na vrsto tradicionalnega izraza, jezik, v katerem je tradicionalni izraz, in kategorijo proizvoda vinske trte, na katero se nanaša njegova uporaba.
            
         
         
            
               (3)Vendar je člen 42a Uredbe (ES) št. 607/2009 določal daljši seznam morebitnih sprememb. Zlasti je vključeval možnost spremembe samega tradicionalnega izraza, jezika, v katerem je tradicionalni izraz naveden, zadevnega vina ali vin in povzetka opredelitve ali pogojev uporabe tradicionalnega izraza. Možnosti za spremembe iz Uredbe (ES) št. 607/2009 so bile zato širše in so proizvajalcem vina omogočale, da na primer razširijo ali omejijo seznam vin z zaščitenimi označbami porekla ali zaščitenimi geografskimi označbami, ki lahko uporabljajo tradicionalni izraz, ali spremenijo pogoje za uporabo tradicionalnega izraza, vključno s postopki pridelave zadevnih vin.
            
            
               (4)Določbe Delegirane uredbe (EU) 2019/33 o tradicionalnih izrazih so bile zasnovane z namenom, da se zagotovi kontinuiteta skupnega okvira za tradicionalne izraze iz Uredbe (ES) št. 607/2009, hkrati pa se po potrebi dopolnijo in pojasnijo obstoječi postopki. Člen 34 Delegirane uredbe (EU) 2019/33 se neposredno sklicuje na elemente ustrezno izpolnjenega obrazca vloge, kot je določeno v členu 26(1) navedene uredbe. Vendar zaradi nenamernega izpusta točka (a) člena 26(1), ki se nanaša na ime zadevnega tradicionalnega izraza, točka (e) člena 26(1), ki se nanaša na povzetek opredelitve in pogojev uporabe, ter točka (f) člena 26(1), ki se nanaša na zadevne zaščitene označbe porekla ali zaščitene geografske označbe, niso bile navedene na seznamu iz člena 34, čeprav so bili ti elementi vključeni v člen 42a Uredbe (ES) št. 607/2009. Nenamerna posledica tega je, da so možnosti za spremembo tradicionalnega izraza omejene na spremembo vrste tradicionalnega izraza, jezika in zadevne kategorije proizvoda vinske trte. 
            
            
               (5)V praksi sedanje besedilo iz prvega odstavka člena 34 ovira možnost, da se uporaba tradicionalnega izraza razširi na nove zaščitene označbe porekla ali geografske označbe, oziroma da se s seznama vin, za katera je dovoljena uporaba tradicionalnega izraza, izključijo vina, ki ne izpolnjujejo več pogojev uporabe. Poleg tega na primer ne omogoča prilagoditve postopkov pridelave, navedenih v specifikacijah tradicionalnega izraza, če se ti postopki spremenijo zaradi spreminjajočih se okoljskih ali podnebnih razmer.
            
            
               (6)Za odpravo tega nenamernega izpusta in ponovno vzpostavitev prožnosti, ki je bila dana imetnikom tradicionalnih izrazov z Uredbo (ES) št. 607/2009, bi bilo treba seznam morebitnih sprememb registriranega tradicionalnega izraza iz prvega odstavka člena 34 Delegirane uredbe (EU) 2019/33 razširiti in vključiti elemente iz točk (a), (e) in (f) člena 26(1) navedene uredbe.
            
            
               (7)Delegirano uredbo (EU) 2019/33 bi bilo zato treba ustrezno spremeniti.
            
            
               (8)Zaradi pravne jasnosti in za zagotovitev enake obravnave vseh zahtevkov za spremembo registriranega tradicionalnega izraza bi se morala ta uredba uporabljati retroaktivno od 14. januarja 2019 –
            
            
               SPREJELA NASLEDNJO UREDBO:
            
            
               Člen 1
            
            
               Člen 34 Delegirane uredbe (EU) 2019/33 se nadomesti z naslednjim:
            
            
               „Člen 34
            
            
               Sprememba tradicionalnega izraza
            
            
               Vložnik, ki izpolnjuje pogoje iz člena 25, lahko vloži vlogo za odobritev spremembe registriranega tradicionalnega izraza v zvezi z elementi iz točk (a) do (f) člena 26(1).
            
            
               Členi 26 do 31 se smiselno uporabljajo za vloge za spremembo.“
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Uporablja se od 14. januarja 2019.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 11.6.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 347, 20.12.2013, str. 671. 
               
               
                  
                     (2)
                  
                        Delegirana uredba Komisije (EU) 2019/33 z dne 17. oktobra 2018 o dopolnitvi Uredbe (EU) št. 1308/2013 Evropskega parlamenta in Sveta v zvezi z vlogami za zaščito označb porekla, geografskih označb in tradicionalnih izrazov v vinskem sektorju, postopkom ugovora, omejitvami uporabe, spremembami specifikacij proizvoda, preklicem zaščite ter označevanjem in predstavitvijo (UL L 9, 11.1.2019, str. 2).
               
               
                  
                     (3)
                  
                        Uredba Komisije (ES) št. 607/2009 z dne 14. julija 2009 o določitvi nekaterih podrobnih pravil za izvajanje Uredbe Sveta (ES) št. 479/2008 v zvezi z zaščitenimi označbami porekla in geografskimi označbami, tradicionalnimi izrazi, označevanjem in predstavitvijo nekaterih proizvodov iz vinskega sektorja (UL L 193, 24.7.2009, str. 60).